[Video en foto’s] Opposisie verenig teen ZumaFoto: Maroela Media Duisende mense het Woensdag vanaf Kerkplein na die Uniegebou opgeruk en geëis dat pres. Jacob Zuma moet bedank. Verteenwoordigers van verskeie politieke partye het by dié protesoptog aangesluit. Die Nasionale Dag van Aksie is deur ’n groot groep opposisiepartye gereël, onder meer die EFF, die DA, UDM, ACDP, IFP en Cope. Die optog het vreedsaam geskied en optoggangers is by Kerkplein en die Uniegebou toegespreek. Julius Malema, leier van die EFF, het aan optoggangers gesê die optog is magsvertoon. “Alle politieke partye het saamgekom om een boodskap te stuur. Zuma moet waai. Hoe gouer hy gaan, hoe beter, want die land moet ekonomies herstel. Ons is lief vir Suid-Afrika en vandag stap ons hand aan hand met ander partye.” Phumzille van Damme, nasionale woordvoerder van die DA, het gesê opposisiepartye het hul verskille opsy geskuif ter wille van Suid-Afrika. “Ons voel geëerd om vandag saam met ander partye hier te wees. Zuma moet gaan.” Themba Godi, leier van die ACP, het gesê duisende mense het opgedaag omdat hulle keelvol is vir Zuma. “Ons is hier om te sê genoeg is genoeg.”